‘Kombuis’-skildery verkoop vir byna R400 miljoen | Maroela Media
‘Kombuis’-skildery verkoop vir byna R400 miljoen
Cimabue se “Cristo deriso” (Foto: AP Photo/Michel Euler, File)
ŉ Ou skildery wat in die kombuis van ŉ bejaarde vrou gevind is, het van haar ŉ multimiljoenêr gemaak.
Die seldsame kunswerk deur die Italiaanse pre-renaissance kunstenaar Cimabue is Sondag vir meer as €24 miljoen (ongeveer R386 miljoen) in Parys, Frankryk, verkoop.
Die verwagting was dat die skildery, “Cristo deriso”, €6 miljoen sou haal op die veiling deur Acteon, aldus die Franse nuusagentskap AFP. Dit is een van drie panele uit ŉ poliptiek wat die kruisiging uitbeeld en dateer uit 1280. Twee ander tonele, wat geïdentifiseer is as deel van dieselfde poliptiek, is in die National Gallery in Londen en die Frick Collection in New York te sien.
Die skildery is vroeër vanjaar in die huis van ŉ vrou, in haar 90’s, in Compiegne, Frankryk, gevind. Sy het geen idee gehad wat die waarde is van die kunswerk nie. ŉ Afslaer het die skildery in Junie opgemerk toe hy die vrou se huis besoek het as deel van ŉ inspeksie voor die huis verkoop word. Hy het voorgestel dat sy dit vir ŉ kenner gee om te waardeer. Die skildery het in die kombuis bo die vrou se stoofplate gehang.
Die vrou sal nou “die grootste deel van die geld ontvang”, het die afslaers gesê.
Die klein skildery (24 cm x 20 cm) wys Christus tussen ŉ groep mense teen ŉ goue agtergrond. Cimabue, sy regte naam was Cenni di Pepo, was aktief in die 13de eeu. Hy word beskou as een van die beste kunstenaars uit die Italiaanse pre-renaissance.
Die prys vir die skildery sluit die afslaerkoste in, aldus AFP. Besonderhede oor die koper is nie bekend gemaak nie.
Die Franse kunskenner, Eric Turquin, het die skildery bestudeer en bevestig dit is eg.
Loop oor dié glasvloer, 100 verdiepings hoog
Pres. Trump se ‘gedigte’ gebundel
In die negentigs eb sy word nou ‘n miljoenêr. So onregverdig. Die geld sal seker nou iewers in die vergetelheid beland as sy sterf of in die verkeerde sakke beland.
Skynbaar weet die vrou nie eens wie Christus is nie! My logiese afleiding!
Lizl · 3 weke gelede
Johann cb… hoe kan jy dit sè? Vir haar was dit dalk net `n mooi Christus skilderytjie waarna sy kon kyk as sy kosmaak. Sy het wel nie die waarde van die skildery besef nie. Almal is nie kunskenners nie.
Tong-innie-kies · 3 weke gelede
As ek sy is vat ek die geld saam as ek eendag moet “gaan”. En as ek nie kan nie, dan gaan ek nie…
Ek wil dit nie eens hê nie.
Denise · 3 weke gelede
Ek sal baie bly wees as sy dit skenk vir arme mense !!!